"ประยุทธ์"ยัน ไม่ยุบ ธนาคารอิสลาม
“นายกฯ” ยัน ไม่ยุบ ธนาคารอิสลาม บี้แก้ปัญหา หวังให้ประชาชนได้ประโยชน์โดยตรง ซัด ปัญหาหนี้เสียเกิดจากรัฐบาลที่ผ่านมา
13 ม.ค. 2558

“นายกฯ” ยัน ไม่ยุบ ธนาคารอิสลาม บี้แก้ปัญหา หวังให้ประชาชนได้ประโยชน์โดยตรง ซัด ปัญหาหนี้เสียเกิดจากรัฐบาลที่ผ่านมา
เมื่อเวลา 13.15 น. วันที่ 13 ม.ค. พล.อ. ประยุทธ์ จันทร์โอชา นายกรัฐมนตรี และหัวหน้าคสช. ให้สัมภาษณ์ถึงการบริหารจัดการหนี้ธนาคารอิสลามแห่งประเทศไทยว่า ต้องหาทางทำอย่างไรให้หนี้เสียเป็นหนี้ดี ซึ่งมีขั้นตอนการบริหารหนี้อยู่แล้ว ต้องตัดหนี้เสียออกไปแล้วหากองทุนมาหมุนเพิ่ม ซึ่งรัฐบาลกำลังดำเนินการอยู่ ต้องทำรายรับรายจ่ายและตั้งกรรมการเอาคนมาบริหารใหม่ภายใต้การดูแลคณะกรรมาซุปเปอร์บอร์ด ซึ่งมีคณะกรรมการขับเคลื่อน 11 คณะที่ตั้งมาก่อนหน้านี้ เพื่อทำงานเป็นมหภาค และเจาะลงไปข้างล่าง
ผู้สื่อข่าวถามว่าความหมายคือ ธนาคารอิสลามแห่งประเทศไทยจะไม่ถูกยุบใช่หรือไม่ นายกฯ กล่าวว่า ยังไม่มีแนวคิดที่จะยุบ เพียงแต่ต้องแก้ไขปัญหาให้ได้ และตนคิดถึงพี่น้องชาวอิสลาม ทำอย่างไรจะให้เกิดผลประโยชน์โดยตรงให้ได้ ไม่ใช่นำไปใช้ประโยชน์อย่างอื่น วันนี้สหกรณ์ทั้งหมดมีปัญหาถูกสอบและดำเนินคดีอยู่หลายแห่ง ส่วนใหญ่เป็นการให้กู้โดยไม่มีคนค้ำประกัน หรือกู้เกินจำนวน ซึ่งเรื่องคดีความต้องไปว่ากัน อย่ามาไล่ตนให้ไปนั่งจับทุกคนมันไม่ไหว วันนี้ต้องไปไล่ทุกเรื่อง ซึ่งปัญหาที่เกิดขึ้นไม่ใช่เกิดขึ้นในรัฐบาลตนเอง